CELEX: 32021D0867
Language: hu
Date: 2021-05-28 00:00:00
Title: A Bizottság (EU) 2021/867 végrehajtási határozata (2021. május 28.) a 2009/48/EK európai parlamenti és tanácsi irányelv támogatása céljából a játékokra vonatkozóan kidolgozott harmonizált szabványokról

2021.5.31.   
               
               
                  HU
               
               
                  Az Európai Unió Hivatalos Lapja
               
               
                  L 190/96
               
            
         A BIZOTTSÁG (EU) 2021/867 VÉGREHAJTÁSI HATÁROZATA
         (2021. május 28.)
         a 2009/48/EK európai parlamenti és tanácsi irányelv támogatása céljából a játékokra vonatkozóan kidolgozott harmonizált szabványokról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 10. cikke (6) bekezdésére,
         mivel:
         
                     (1)
                  
                  
                     A 2009/48/EK európai parlamenti és tanácsi irányelv (2) 13. cikkének megfelelően azokról a játékokról, amelyek megfelelnek olyan harmonizált szabványoknak vagy azok részeinek, amelyek hivatkozásait közzétették az Európai Unió Hivatalos Lapjában, vélelmezni kell, hogy megfelelnek a 2009/48/EK irányelv 10. cikkében és II. mellékletében előírt azon követelményeknek, amelyeket az említett szabványok vagy azok részei lefednek.
                  
               
                     (2)
                  
                  
                     A 2009/48/EK irányelv II. mellékletének III. része követelményeket ír elő annak biztosítása érdekében, hogy a játékok részét alkotó vagy azokban megtalálható vegyi anyagoknak, illetve keverékeknek való expozíció ne jelentsen káros hatást az emberi egészségre. A 2009/48/EK irányelv II. mellékletének IV. része pedig az elektromos veszélyek tekintetében ír elő különleges követelményeket a játékok magas szintű biztonságának garantálása érdekében.
                  
               
                     (3)
                  
                  
                     2009. július 9-én kelt M/445 jelzetű levelében (3) a Bizottság felkérte az Európai Szabványügyi Bizottságot (CEN) és az Európai Elektrotechnikai Szabványügyi Bizottságot (Cenelec), hogy a 2009/48/EK irányelv támogatása céljából dolgozzanak ki új harmonizált szabványokat, illetve vizsgálják felül a meglévőket.
                  
               
                     (4)
                  
                  
                     A 2009. július 9-i M/445. számú megbízás alapján a CEN felülvizsgálta az EN 71-7:2014+A2:2018 „Gyermekjátékszerek biztonsága – 7. rész: Ujjfestékek – Követelmények és vizsgálati módszerek” című harmonizált szabványt, amelynek hivatkozása az (EU) 2019/1728 bizottsági végrehajtási határozattal (4) került közzétételre. Ennek eredményeként elfogadásra került az EN 71-7:2014+A3:2020 harmonizált szabvány.
                  
               
                     (5)
                  
                  
                     Az EN 71-7:2014+A3:2020 harmonizált szabvány aktualizált hivatkozást tartalmaz az alkalmazandó uniós jogszabályokra az említett szabvány A. mellékletének A.1. és A.2. táblázatában felsorolt színezékek használata tekintetében, figyelembe véve a 231/2012/EU bizottsági rendeletben (5) meghatározott legújabb előírásokat és tisztasági követelményeket. Az ujjfestékekben használható tartósítószerek jegyzékében, melyet az EN 71-7:2014+A3:2020 harmonizált szabvány B. mellékletének B.1. táblázata állapít meg, a fogyasztók biztonságával foglalkozó tudományos bizottság véleményének kiegészítésében foglalt legújabb tudományos szakvéleménnyel (6) összhangban 0,2 %-ra csökken a climbazol maximális megengedett koncentrációja.
                  
               
                     (6)
                  
                  
                     A 2009. július 9-i M/445. számú megbízás alapján a CEN felülvizsgálta az EN 71-12:2013 „Gyermekjátékszerek biztonsága – 12. rész: N-nitrozaminok és N-nitrozálható anyagok” című harmonizált szabványt, amelynek hivatkozása az (EU) 2019/1728 bizottsági végrehajtási határozattal került közzétételre. Ennek eredményeként elfogadásra került az EN 71-12:2016 harmonizált szabvány.
                  
               
                     (7)
                  
                  
                     Az EN 71-12:2016 harmonizált szabvány egyrészt jobb vizsgálati módszereket tartalmaz az elasztomerekben megtalálható N-nitrozaminok és N-nitrozálható anyagok kimutatására, lehetővé téve különösen a (gyakran rákkeltő hatású) N-nitrozaminok alacsony szinten való kimutatását is, másrészt meghatározza a vizsgálat gyakorlati részleteit, ami a vizsgálati módszer következetesebb alkalmazásához vezet. Ezenfelül e szabvány alternatív módszereket is meghatároz az egyes játékokban esetleg jelen lévő N-nitrozaminok mérésére és azonosítására. Végül a szabvány hatálya kibővült a vizsgálandó anyagok vonatkozásában, és az elasztomerek kioldódási időtartama tekintetében, ami fontos tényező a játékokban használt szóban forgó anyagok vizsgálati módszereiben.
                  
               
                     (8)
                  
                  
                     A 2009. július 9-i M/445. számú megbízás alapján a Cenelec felülvizsgálta az EN 62115:2005 „Villamos játékok. Biztonság” című harmonizált szabványt és annak kapcsolódó módosításait, amelynek hivatkozása az (EU) 2019/1728 bizottsági végrehajtási határozattal került közzétételre. Ennek eredményeként elfogadásra került az EN IEC 62115:2020 harmonizált szabvány és annak EN IEC 62115:2020/A11:2020 módosítása.
                  
               
                     (9)
                  
                  
                     Az EN IEC 62115:2020 harmonizált szabvány és annak EN IEC 62115:2020/A11:2020 módosítása további figyelmeztető mondatokról rendelkezik a fogyasztóknak az érmeelemek lenyelésének veszélyéről való tájékoztatása érdekében. Az érme- és gombelemek hozzáférhetőségével kapcsolatos szabályok frissítése révén a szabvány a korábbinál magasabb szintű védelmet biztosít, és olyan új követelményeket támaszt a háztartási készülékhez, többek között számítógépekhez csatlakoztatott játékokkal szemben, melyek az áramütés veszélyét hivatottak kivédeni. Módosítja továbbá a csökkentett vizsgálatok kritériumait, hogy az alacsony feszültséggel működő elektromos gyermekjátékok vizsgálata egyszerűbbé váljon, és további követelményeket vezet be a játékokban található LED-ek biztonságosságára vonatkozóan a szemsérülések kockázatának minimalizálása érdekében. A szabvány az elektronikusan hajtott távirányított játékjárművek használatával járó veszélyek kezelése érdekében is bevezet új követelményeket. Az egyre bővülő elemválasztékra figyelemmel és a tesztek megismételhetőségének javítása érdekében tovább pontosítja, hogy az elem nélkül forgalmazott villamos játékokat milyen típusú elemekkel kell tesztelni. A tesztek általános körülményeit is tovább részletezi, biztosítandó, hogy a vizsgálati feltételek minden játéktípus és áramforrás esetében megfelelőek legyenek.
                  
               
                     (10)
                  
                  
                     A Bizottság a CEN-nel közösen értékelte, hogy a CEN által kidolgozott EN 71-7:2014+A3:2020 harmonizált szabvány megfelel-e a 2009. július 9-i, M/445. számú megbízásnak. Az EN 71-7:2014+A3:2020 harmonizált szabvány megfelel az általa lefedni kívánt, a 2009/48/EK irányelvben előírt követelményeknek. Ezért a szóban forgó szabványra történő hivatkozást indokolt közzétenni az Európai Unió Hivatalos Lapjában.
                  
               
                     (11)
                  
                  
                     Az EN 71-7:2014+A3:2020 harmonizált szabvány az EN 71-7:2014+A2:2018 harmonizált szabványt váltja fel. Ezért a felváltott szabványra történő hivatkozást törölni kell az Európai Unió Hivatalos Lapjából. Annak érdekében, hogy elegendő idő álljon a játékgyártók rendelkezésére ahhoz, hogy termékeiket hozzáigazítsák az EN 71-7:2014+A3:2020 harmonizált szabvány felülvizsgált előírásaihoz, az EN 71-7:2014+A2:2018 harmonizált szabványra való hivatkozás törlését egy későbbi időpontra kell halasztani.
                  
               
                     (12)
                  
                  
                     A Bizottság a CEN-nel közösen értékelte, hogy a CEN által kidolgozott EN 71-12:2016 harmonizált szabvány megfelel-e a 2009. július 9-i, M/445. számú megbízásnak. Az EN 71-12:2016 szabvány megfelel az általa lefedni kívánt, a 2009/48/EK irányelvben előírt követelményeknek. Azonban az EN 71-12:2016 harmonizált szabvány 2. táblázatának a) pontja túlmutat az említett irányelv II. melléklete III. részének 8. pontjában foglalt követelményeknek, ugyanis az N-nitrozaminok tekintetében 0,05 mg/kg helyett 0,01 mg/kg értékhatárt, az N-nitrozálható anyagok tekintetében pedig 1 mg/kg helyett 0,1 mg/kg értékhatárt ír elő. Mivel a 2009/48/EK irányelvben meghatározott határértékeknek kell megfelelni, az EN 71-12:2016 szabványhoz közzétételekor ilyen értelmű megjegyzést kell fűzni.
                  
               
                     (13)
                  
                  
                     Az EN 71-12:2016 harmonizált szabvány az EN 71-12:2013 harmonizált szabvány helyébe lép. Ezért a felváltott szabványra történő hivatkozást törölni kell az Európai Unió Hivatalos Lapjából. Annak érdekében, hogy elegendő idő álljon a játékgyártók rendelkezésére ahhoz, hogy termékeiket hozzáigazítsák az EN 71-12:2016 harmonizált szabvány felülvizsgált előírásaihoz, az EN 71-12:2013 harmonizált szabványra való hivatkozás törlését egy későbbi időpontra kell halasztani.
                  
               
                     (14)
                  
                  
                     A Bizottság a Cenelec-kel közösen értékelte, hogy a Cenelec által kidolgozott EN IEC 62115:2020 harmonizált szabvány és annak EN IEC 62115:2020/A11:2020 jelzetű módosítása megfelel-e a 2009. július 9-i, M/445. számú megbízásnak. Az EN IEC 62115:2020 és az EN IEC 62115:2020/A11:2020 harmonizált szabvány is megfelel az általa lefedni kívánt, a 2009/48/EK irányelvben előírt követelményeknek. Ezért a szóban forgó szabványok hivatkozásait indokolt közzétenni az Európai Unió Hivatalos Lapjában.
                  
               
                     (15)
                  
                  
                     Az EN IEC 62115:2020 harmonizált szabvány és annak EN IEC 62115:2020/A11:2020 jelzetű módosítása az EN 62115:2005 harmonizált szabványt és annak kapcsolódó módosításait váltja fel. Ezért az EN 62115:2005 szabványra és annak módosításaira történő hivatkozásokat vissza kell vonni az Európai Unió Hivatalos Lapjából. Annak érdekében, hogy elegendő idő álljon a játékgyártók rendelkezésére ahhoz, hogy termékeiket hozzáigazítsák az EN IEC 62115:2020 harmonizált szabvány és annak EN IEC 62115:2020/A11:2020 jelzetű módosítása felülvizsgált előírásaihoz, az EN 62115:2005 harmonizált szabványra való hivatkozás törlését egy későbbi időpontra kell halasztani.
                  
               
                     (16)
                  
                  
                     Az egyértelműség, az észszerűség és az egyszerűsítés jegyében a 2009/48/EK irányelv támogatása érdekében kidolgozott és a vonatkozó követelményeknek megfelelő harmonizált szabványok hivatkozási adatait indokolt teljes jegyzékként, egy aktusban közzétenni. A 2009/48/EK irányelv támogatása érdekében kidolgozott harmonizált szabványok hivatkozásait eddig az (EU) 2019/1728 bizottsági végrehajtási határozat tette közzé. Következésképpen az (EU) 2019/1728 határozatot új határozattal kell felváltani.
                  
               
                     (17)
                  
                  
                     Egy harmonizált szabványnak való megfelelés alapján vélelmezhető az uniós harmonizációs jogszabályokban előírt megfelelő alapvető követelményeknek való megfelelés a szóban forgó szabvány hivatkozásának az Európai Unió Hivatalos Lapjában való közzétételi időpontjától kezdve. Ezért e határozatnak a kihirdetése napján kell hatályba lépnie,
                  
               ELFOGADTA EZT A HATÁROZATOT:
         
            1. cikk
            A Bizottság az Európai Unió Hivatalos Lapjában közzéteszi az e határozat I. mellékletében felsorolt, a 2009/48/EK európai parlamenti és tanácsi irányelv támogatása céljából a játékokra vonatkozóan kidolgozott harmonizált szabványok hivatkozásait.
         
         
            2. cikk
            Az (EU) 2019/1728 végrehajtási határozat hatályát veszti.
            Azonban az (EU) 2019/1728 végrehajtási határozat 1. cikkét továbbra is alkalmazni kell a 2009/48/EK irányelv támogatása érdekében a játékokra vonatkozóan kidolgozott, az e határozat II. mellékletében felsorolt harmonizált szabványok hivatkozásaira az említett mellékletben előírt időpontokig.
         
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2021. május 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 316., 2012.11.14., 12. o.
         
         
            (2)  Az Európai Parlament és a Tanács 2009/48/EK irányelve (2009. június 18.) a játékok biztonságáról (HL L 170., 2009.6.30., 1. o.).
         
            (3)  M/445. számú szabványosítási megbízás (2009. július 9.) a CEN és a CENELEC részére a játékok biztonságáról szóló 2009/48/EK irányelv keretében a 88/378/EGK irányelv felülvizsgálatáról.
         
            (4)  A Bizottság (EU) 2019/1728 végrehajtási határozata (2019. október 15.) a 2009/48/EK európai parlamenti és tanácsi irányelv támogatása céljából a játékokra vonatkozóan kidolgozott harmonizált szabványokról (HL L 263., 2019.10.16., 32. o.).
         
            (5)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékok specifikációinak meghatározásáról (HL L 83., 2012.3.22., 1. o.).
         
            (6)  Vélemény a climbazolról (P64), hiv. sz.: SCCS/1506/13.
      
      
         
            I. MELLÉKLET
            
                        Szám
                     
                     
                        A szabvány hivatkozása
                     
                  
                        1.
                     
                     
                        EN 71-1:2014+A1:2018 Gyermekjátékszerek biztonsága. 1. rész: Mechanikai és fizikai tulajdonságok
                     
                  
                        2.
                     
                     
                        EN 71-2:2011+A1:2014 Gyermekjátékszerek biztonsága. 2. rész: Gyúlékonyság
                     
                  
                        3.
                     
                     
                        EN 71-3:2019 Gyermekjátékszerek biztonsága. 3. rész: Bizonyos elemek migrálása
                     
                  
                        4.
                     
                     
                        EN 71-4:2013 Gyermekjátékszerek biztonsága. 4. rész: Kísérletezőkészletek kémiai és hasonló kísérletekhez
                     
                  
                        5.
                     
                     
                        EN 71-5:2015 Gyermekjátékszerek biztonsága. 5. rész: Kémiai játék(készletek) a kísérletezőkészletek kivételével
                     
                  
                        6.
                     
                     
                        EN 71-7:2014+A3:2020 Gyermekjátékszerek biztonsága. 7. rész: Ujjal felvihető festékek. Követelmények és vizsgálati módszerek
                     
                  
                        7.
                     
                     
                        EN 71-8:2018 Gyermekjátékszerek biztonsága. 8. rész: Tevékenységet igénylő gyermekjátékszerek otthoni használatra
                     
                  
                        8.
                     
                     
                        EN 71-12:2016 Gyermekjátékszerek biztonsága. 12. rész: N-nitrozaminok és N-nitrozálható anyagok
                        Tájékoztató megjegyzés: Az „EN 71-12:2016 Gyermekjátékok biztonsága – 12. rész: N-nitrozaminok és N-nitrozálható anyagok” szabvány 4.2. szakasza 2. táblázatának a) pontjában meghatározott határértékek alacsonyabbak, mint a 2009/48/EK irányelv II. melléklete III. részének 8. pontjában előírt határértékek. E határértékek nevezetesen a következők:
                     
                  
                        Anyag
                     
                     
                        EN 71-12:2016 szabvány
                     
                     
                        2009/48/EK irányelv
                     
                  
                        N-nitrozaminok
                     
                     
                        0,01 mg/kg
                     
                     
                        0,05 mg/kg
                     
                  
                        N-nitrozálható anyagok
                     
                     
                        0,1 mg/kg
                     
                     
                        1 mg/kg
                     
                  
                        9.
                     
                     
                        EN 71-13:2014 Gyermekjátékszerek biztonsága. 13. rész: Szagláson alapuló társasjátékok, kozmetikai készletek és ízlelésen alapuló játékok
                     
                  
                        10.
                     
                     
                        EN 71-14:2018 Gyermekjátékszerek biztonsága. 14. rész: Trambulinok otthoni használatra
                     
                  
                        11.
                     
                     
                        EN 62115:2020 Villamos játékok. Biztonság
                        EN 62115:2020/A11:2020
                     
                  
      
      
         
            II. MELLÉKLET
            
                        Szám
                     
                     
                        A szabvány hivatkozása
                     
                     
                        A visszavonás időpontja
                     
                  
                        1.
                     
                     
                        EN 71-7:2014+A2:2018 Gyermekjátékszerek biztonsága. 7. rész: Ujjal felvihető festékek. Követelmények és vizsgálati módszerek
                        Megjegyzés: Az engedélyezett climbazol tartósítószer esetében (e szabvány B. melléklete B.1. táblázatának 22. bejegyzése) a megfelelőség vélelme a 0,2 %-os (nem 0,5 %-os) megengedett maximális koncentráció erejéig alkalmazható. Ez a fogyasztók biztonságával foglalkozó tudományos bizottság (FBTB) „ADDENDUM to the Opinion on Climbazole (P64) ref. SCCS/1506/13” (KIEGÉSZÍTÉS a climbazolról szóló véleményhez (P64), referenciaszám: SCCS/1506/13) dokumentumán alapul, amely a szabványnak a CEN által történő közzétételét követően került elfogadásra.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        2021. november 28.
                     
                  
                        2.
                     
                     
                        EN 71-12:2013 Gyermekjátékszerek biztonsága. 12. rész: N-nitrozaminok és N-nitrozálható anyagok
                     
                     
                        2021. november 28.
                     
                  
                        3.
                     
                     
                        EN 62115 :2005 Villamos játékok. Biztonság
                        IEC 62115:2003 (Módosított + A1:2004
                        EN 62115:2005/A11:2012/AC:2013
                        EN 62115:2005/A11:2012
                        EN 62115:2005/A12:2015
                        EN 62115:2005/A2:2011/AC:2011
                        EN 62115:2005/A2:2011
                        IEC 62115:2003/A2:2010 (Módosított)
                     
                     
                        2022. február 21.